Kind se sleepdood “harteloos”, wys misdaad is “buite beheer”Taegrin Morris (4). Foto: Facebook Taegrin Morris (4) van Boksburg aan die Oos-Rand se sleepdood word uit talle oorde veroordeel. Taegrin is Saterdagaand dood nadat hy kilometers ver buite ŉ gekaapte motor gesleep is, David Makhura, die premier van Gauteng, het Maandag gesê dit was ŉ hartelose daad. “Om ŉ klein seuntjie vir 8km ver te sleep is harteloos. Die kapers kon moontlik onder die invloed van dwelms gewees het, want ons weet daar is ŉ dwelmprobleem in die gebied,” het Makhura gesê. Die premier het reeds die seun se gesin in Reigerpark, waar die voorval plaasgevind het, gaan besoek. Taegrin was saam met sy ma en sussie (8) in ŉ Volkswagen Golf toe drie mans hulle genader het. Hulle het die gesin gedwing om uit die motor te klim, maar hy het in sy veiligheidsgordel verstrengel geraak en die kapers het met hom buite die motor weggejaag. Hy is vir ongeveer 8.5km ver van Reigerpark tot by Boksburg langs die motor gesleep. Die kapers het daarna die voertuig verlaat en gevlug. Taegrin was reeds dood. Kol. Noxolo Kweza, ŉ polisiewoordvoerder, het intussen gesê die polisie ondervra ŉ man in verband met die voorval, maar het bevestig niemand is nog in hegtenis geneem nie. “Die man word ondervra, maar hy is nie ŉ verdagte nie,” het Kweza gesê. Sy het gesê die polisie hoop dat die man die polisie met hul ondersoek kan bystaan. Kweza het gerugte ontken dat ŉ persoon wat aan die kaping verbind word, homself aan die polisie oorgegee het. Die polisie het ŉ R50 000 beloning uitgeloof vir inligting wat tot die skuldiges se inhegtenisname kan lei. Die polisie ondersoek ŉ saak van moord en kaping. Adv. Anton Alberts, woordvoerder vir die Vryheidsfront Plus, het Maandag gesê Taegrin se dood is ŉ bewys dat misdaad buite beheer is, al word dit deur die ANC-regering ontken. Hy het versoek dat die doodstraf weer oorweeg moet word. “Daar sal weer ernstig moet besin word om misdaad wat met sulke wreedheid gepaard gaan, met die dood te straf,” het Alberts in ŉ verklaring gesê. “Dit is ondenkbaar hoe sy ouers, Chantel en Elwin, moet voel en die party wil sy diepste medelye met die gesin betuig. Dit kan bloot nie so voortgaan nie. Die vermoë van die polisie om misdaad onder beheer te bring, sal opnuut belig moet word. Die voorval moes nooit gebeur het nie,” het hy gesê.